钦定古今图书集成/理学汇编/学行典/第095卷 > 《读书》宋·欧阳修
## 钦定古今图书集成/理学汇编/学行典/第095卷 > 《读书》宋·欧阳修

“吾生本寒儒，老尚把书卷。眼力虽已疲，心志殊未倦。
正《经》首唐虞，伪说起秦汉。篇章已句读，解诂及笺传。
是非自相攻，去取在勇断。初如两军交，乘胜方酣战。
当其旗鼓催，不觉人马汗。至哉天下乐，终日在几案。
念昔始从师，力学希仕宦。岂敢取声名，惟期脱贫贱。
忘食日已晡，然薪夜侵旦。谓言得志后，便可焚笔砚。
少偿辛苦时，惟事寝与饭。岁月不我留，一生今过半。
中间尝忝窃，内外职文翰。宦荣日清近，廪给亦丰羡。
人情慎所习，鸩毒比安晏。”渐追时俗流，稍稍学营办。
杯盘穷水陆，宾客罗俊彦。自从中年来，人事攻百箭。
非惟职有忧，亦自老可叹。形骸苦衰病，心志亦退慢。
前时可喜事，闭眼不欲见。惟寻旧读书，篇简多朽断。
古人重温故，官事幸有间。乃知读书勤，其乐固无限。
少而干禄利，老用忘忧患。又知物贵久，至宝见百炼。
纷华暂时好，俯仰浮云散。淡泊味愈长，始终殊不变。
何时及残骸，万一免罪谴。买书载舟归，筑室颍水岸。
平生颇论述，铨次加点窜。庶几垂后世，不默死刍豢。
信哉蠹书鱼，韩子语非讪。